FI Euroopan unionin virallinen lehti C 295/1

OLAFin valvontakomitean toimintakertomus

Kesäkuu 2007 – toukokuu 2008

(2008/C 295/01)

OLAFin valvontakomitean jäsenetLuis LÓPEZ SANZ-ARÁNGUEZPuheenjohtajaKorkeimman oikeuden syyttäjä, EspanjaKálmán GYÖRGYIOikeus- ja lainvalvontaministeriön pääneuvonantaja, Unkarin tasavallan ylin syyttäjä (eläkkeellä), UnkariPeter STRÖMBERGTilintarkastajien valvontalautakunnan johtaja, RuotsiDiemut R. THEATOEuroopan parlamentin entinen jäsen, talousarvion valvontavaliokunnan entinen puheenjohtaja, SaksaRosalind WRIGHTPetostentorjuntaa käsittelevän neuvoa-antavan paneelin puheenjohtaja, Yhdistynyt kuningaskunta

SISÄLLYS

VALVONTAKOMITEAN PUHEENJOHTAJAN ESIPUHE

JOHDANTO

I VALVONTAKOMITEAN TYÖSKENTELYMENETELMÄT

1 Kokoukset

2 Sihteeristö

II OLAFIN TUTKINTATOIMET

II – 1 OLAFin tutkintatoimien valvonta: OLAFin riippumattomuuden vahvistaminen

II – 1.1 Säännöllinen valvonta valvontakomitean aloitteesta (asetuksen (EY) N:o 1073/1999 11 artiklan 1 kohta)

II – 1.2 OLAFin pääjohtajan valvontakomitealle toimittamiin tietoihin perustuva säännöllinen valvonta (asetuksen (EY) N:o 1073/1999 11 artiklan 7 kohta)

II – 1.2.1 Yli yhdeksän kuukautta vireillä olleet tutkimukset

II – 1.2.2 Suositukset toimielimille

II – 1.2.3 Tapaukset, joissa tietoja on toimitettu kansallisille oikeusviranomaisille

II – 1.3 Lähtökohtaisesti hylätyt tapaukset: saaduista tiedoista käy selvästi ja yksiselitteisesti ilmi, että tapaukset eivät kuulu OLAFin toimivallan piiriin

II – 1.4 OLAFin suhtautuminen vähäisempiin tapauksiin: tapaukset, jotka muut elimet voivat käsitellä tyydyttävästi

II – 1.5 OLAFin toiminta petosten ennaltaehkäisyn alalla

II – 2 OLAFin tutkintatoimien hallinnointi

II – 2.1 OLAFin tutkimuksiin liittyvät menettelysäännöt

II – 2.2 Tutkintatoimien hallinnointi

II – 2.3 OLAFin tutkintatoimiin liittyvä hallinto-organisaatio ja henkilöstöpolitiikka

III SUHTEET OLAFIIN, EU:N TOIMIELIMIIN, OLAFIN KUMPPANEIHIN JA SIDOSRYHMIIN

III – 1 Suhteet OLAFiin

III – 2 Suhteet EU:n toimielimiin ja OLAFin kumppaneihin ja sidosryhmiin

PÄÄTELMÄT JA SUOSITUKSET

LIITE 1 Valvontakomitean kokousaikataulu

LIITE 2 Valvontakomitean 1. joulukuuta 2006 – 31. toukokuuta 2008 antamat lausunnot

LIITE 3 Lausunto nro 1/2008 ”Lähtökohtaisesti hylätyt tapaukset”

LIITE 4 Lausunto nro 2/2008 OLAFin vuoden 2008 hallintosuunnitelma

LIITE 5 Lausunto nro 3/2008 Petostentorjuntaviraston alustava talousarvioesitys varainhoitovuodeksi 2009

VALVONTAKOMITEAN PUHEENJOHTAJAN ESIPUHE

Olen iloinen voidessani esitellä OLAFin nykyisen valvontakomitean toisen toimintakertomuksen, joka kattaa kesäkuun 2007 ja toukokuun 2008 välisen ajan.

Valvontakomitea on sitoutunut avustamaan OLAFia sen tärkeässä tehtävässä torjua Euroopan yhteisön taloudellisten etujen vastaisia petoksia, korruptiota ja sääntöjenvastaista toimintaa sekä vahvistamaan OLAFin riippumattomuutta valvomalla säännöllisesti sen tutkimuksia. Toimikautemme on kyseisten tehtävien suorittamisen kannalta ratkaisevassa vaiheessa, sillä tunnemme nyt hyvin OLAFin ja sen toiminnan.

Tämän käytännön kokemuksen pohjalta olemme tehostaneet OLAFin tutkintatoimien valvontaa ja tarkastelleet useita tapauksia OLAFin riippumattomuuden takaamiseksi sen suorittamissa tutkimuksissa ja sen toiminnan laadun varmistamiseksi. Tätä kirjoitettaessa valvontakomitea viimeisteli useita lausuntoja, jotka koskivat vähäisempiä väärinkäyttötapauksia (”de minimis”), yksityiskohtaista analyysia syistä, miksi eräät tutkimukset ovat kestäneet yli yhdeksän kuukautta, ja arviointeja tapauksista, joita ei ole saatu päätökseen neljän vuoden kuluessa tutkimuksen aloittamisesta. Tutkimusten säännöllinen valvonta on olennaisen tärkeä keino varmistettaessa, että tutkimusten aloittaminen ja toteuttaminen ja tutkittuja tapauksia koskevien kertomusten laadinta ovat täysin riippumattomia. Koska komitea on riippumaton, meillä on parhaimmat mahdollisuudet valvoa toimintaa ja kohdennamme jatkossakin kaikki toimemme ja asiantuntemuksemme tämän tehtävän toteuttamiseen.

OLAF laatii parhaillaan uutta toimintakäsikirjaa, ja aiomme tarkastella sitä huolellisesti ja antaa siitä rakentavaa palautetta. Kuten totesimme edellisessä toimintakertomuksessa, valvontakomitea katsoi, että suuri osa OLAFin tutkintatoimia koskevista kysymyksistä voitaisiin ratkaista selkeillä menettelysäännöillä, joita kaikkien OLAFin virkamiesten olisi noudatettava. Tämä pitää erityisesti paikkansa niiden tutkimusten osalta, joihin on kulutettu kohtuuttoman paljon aikaa. Odotamme, että uudessa toimintakäsikirjassa on selkeät menettelysäännöt toiminnoille, myös kohtuulliset määräajat tutkintaprosessin kullekin vaiheelle.

Valvontakomitea suhtautuu myönteisesti OLAFin aloitteisiin, joiden tarkoituksena on tehostaa tutkintatoimia. Paljon on kuitenkin vielä tehtävää. Odotamme, että OLAF tarkistaa hallinto- ja henkilöstöpolitiikkaansa, ja toivomme, että resursseja kohdennetaan järjestelmällisemmin OLAFin tutkintatoimien vahvistamiseksi.

Toimintakertomuksen kattamalla ajanjaksolla olemme työskennelleet tiiviisti OLAFin johdon eli pääjohtajan, johtajien ja yksikönpäälliköiden sekä OLAFin koko henkilöstön kanssa kaikilla organisaatiotasoilla. Yhteistyö OLAFin kanssa on sujunut hyvin, ja olemme varmoja, että yhteistyö jatkuu ja vahvistuu tulevaisuudessa. Uskomme myös siihen, että valvontakomitean ja EU:n toimielinten välinen tiivis yhteistyö jatkuu.

Tavoitteenamme on riippumattomana valvontakomiteana auttaa OLAFia tehostamaan toimintaansa ja vahvistamaan riippumattomuuttaan, ja aiomme jatkaa tällä samalla tiellä.

Haluan kiittää erityisesti valvontakomitean sihteeristöä sen erittäin arvokkaasta tuesta.

JOHDANTO

Euroopan petostentorjuntaviraston (OLAF) valvontakomitea perustettiin vahvistamaan OLAFin riippumattomuutta ja varmistamaan riippumattomuus valvomalla säännöllisesti OLAFin tutkintatoimia. Valvontakomitea antaa lausuntoja OLAFin pääjohtajalle ja sen on raportoitava toiminnastaan vuosittain EU:n toimielimille. Tämä on nykyisen valvontakomitean toinen toimintakertomus, ja se kattaa 1 päivän kesäkuuta 2007 ja 31 päivän toukokuuta 2008 välisen ajanjakson.

Ensimmäisessä toimintakertomuksessa, joka annettiin lokakuussa 2007 (1), valvontakomitea korosti, että OLAFilla on oltava vahva ja tehokas hallinto, sen tutkintapolitiikan ja menettelyjen täytäntöönpanon on oltava selkeitä ja sillä on oltava sisäiset valvontamekanismit eturistiriitojen välttämiseksi tutkimuksissa. Myös henkilöstöpolitiikkaan on panostettava. Kaikilla mainituilla seikoilla on välitön vaikutus tutkimusten toteuttamisen riippumattomuuteen ja tutkimusten tehokkuuteen. Valvontakomitea suositteli myös muutoksia tapaan, jolla OLAF tiedottaa sille tutkimuksista, jotka ovat olleet käynnissä yli yhdeksän kuukautta. Kertomuksesta keskusteltiin komission varapuheenjohtajan Siim Kallasin, komission pääsihteerin Catherine Dayn, Euroopan parlamentin talousarvion valvontavaliokunnan (COCOBU) ja – Slovenian ollessa puheenjohtajavaltio – neuvoston petostentorjuntatyöryhmän kanssa. Valvontakomitea on kiitollinen saamastaan myönteisestä palautteesta ja tuesta. OLAFin pääjohtaja Franz-Hermann Brüner katsoi, että kertomus on myönteinen keino saavuttaa yhteiset tavoitteet.

Rosalind Wright oli valvontakomitean puheenjohtaja joulukuuhun 2007 saakka, jolloin Luis López Sanz-Aránguez valittiin tehtävään vuodeksi.

I VALVONTAKOMITEAN TYÖSKENTELYMENETELMÄT

I – 1 Kokoukset

Valvontakomitea kokoontui edelleen kerran kuukaudessa ja järjesti suljetuin ovin yksitoista kokousta, joissa kaikki jäsenet olivat läsnä. (2) Valvontakomitean kokoukset eivät ole avoinna yleisölle, ja kaikki kokouksiin liittyvät asiakirjat ovat luottamuksellisia. Kokouspöytäkirjat ovat kuitenkin OLAFin ja Euroopan parlamentin, neuvoston ja komission pääsihteeristöjen saatavilla avoimuuden varmistamiseksi ja tietojen toimittamiseksi niille säännöllisesti valvontakomitean toiminnasta. Valvontakomitean jäsenet hyväksyivät yksimielisesti OLAFin pääjohtajalle osoitetut valvontakomitean lausunnot ja esittelijöiden (3) nimittämistä jatkettiin edelleen valmistelujen tehostamiseksi ja tiettyjen valvontakomiteaa erityisesti kiinnostavien asioiden seuraamiseksi.

Kuten edellisellä kertomuskaudella, valvontakomitea kutsui OLAFin pääjohtajan ja OLAFin henkilöstöä kokouksiinsa keskustellakseen valvontakomitean työn kannalta tärkeistä kysymyksistä ja saadakseen niistä tietoa sekä tiedottaakseen OLAFille komitean toiminnasta.

I – 2 Sihteeristö

Valvontakomitean sihteeristön tehtävät on esitetty komitean työjärjestyksessä (4). Sen mukaan sihteeristöllä on tärkeä tehtävä auttaa valvontakomiteaa hoitamaan tehtävänsä ja varmistaa, että valvontakomitea voi hoitaa lakisääteiset tehtävänsä täysin riippumattomasti.

Kohdattuaan kahden ensimmäisen toimintavuotensa aikana sihteeristön henkilöstön rekrytoinnissa ja nimittämisessä vaikeuksia (5) valvontakomitea suositteli, (6) että OLAFin henkilöstötaulukon alaviitteessä varataan kahdeksan asianmukaisen pätevyyden omaavan sihteeristön jäsenen virkaa, jotta valvontakomitean työ ei pysähtyisi ja jotta voitaisiin varmistaa valvontakomitean työn jatkuvuus ja vahvistaa sen riippumattomuutta.

II OLAFIN TUTKINTATOIMET

II – 1 OLAFin tutkintatoimien valvonta: OLAFin riippumattomuuden vahvistaminen

Tutkimusten aloittaminen ja toteuttaminen riippumattomasti ja tutkimuskertomusten laatiminen ovat OLAFin tärkeimpiä tehtäviä. Toimikautensa alusta alkaen nykyinen valvontakomitea on halunnut käyttää mahdollisimman laajasti lainsäätäjän sille säätämiä mekanismeja, jotka liittyvät OLAFin tutkintatoimien säännölliseen valvontaan.

Edellisen toimintakertomuksen jälkeen valvontakomitea on lisännyt valvontaansa niiden tutkimusten osalta, jotka ovat kestäneet yli yhdeksän kuukautta, ja ensimmäisen kerran niiden tutkimusten osalta, jotka ovat kesken vielä neljän vuoden kuluttua tutkimuksen aloittamisesta, sekä niiden tapausten osalta, joiden käsittely on siirretty kansallisille oikeusviranomaisille. Valvontakomitea on myös tarkastellut toimintaa koskevia kuukausittaisia tilastoja.

II – 1.1 Säännöllinen valvonta valvontakomitean aloitteesta (asetuksen (EY) N:o 1073/1999 11 artiklan 1 kohta)

Valvontakomitea on ollut huolestunut eräiden OLAFin tutkimusten pitkittymisestä. Myös OLAF katsoo, että vanhempiin tapauksiin liittyvien tutkimusten keston lyhentäminen on ensisijainen tavoite. (7)

Ottaen huomioon OLAFin johtavan aseman eräillä tutkinta-aloilla, joilla sen toimivalta on menettelyjen osalta selkeästi määritelty, valvontakomitea päätti tutkia kaikki OLAFin A-linjan (Tutkimukset ja operatiivinen toiminta I) käsiteltävänä olevat tapaukset, jotka olivat yhä vireillä yli neljän tutkintavuoden jälkeen tai jotka oli aloitettu vuonna 2004. Esittelijät ovat tutkineet 26:een OLAFin tutkimukseen liittyvät tiedot, jotka koskevat kaikkia A-linjan aloja seuraavasti: 13 EU:n toimielimiä koskevaa sisäistä tutkimusta, 5 EU:n elimiä ja virastoja koskevaa sisäistä ja ulkoista tutkimusta, 6 suoria menoja ja ulkoista apua koskevaa tutkimusta ja 2 ulkoista apua koskevaa tutkimusta.

Analyysin tarkoituksena oli varmistaa, että mahdolliset perusteettomat viivästykset eivät liittyneet mihinkään syyhyn, joka olisi vaarantanut tutkimusten riippumattomuuden tai niiden tulokset.

Tapauksia tarkastellessaan valvontakomitea otti huomioon seuraavat seikat: OLAFin käsikirjan sääntöjen noudattaminen; tapausten luokittelu rikoksiin tai kurinpidollisiin tai taloudellisiin rikkomuksiin; perusteettomat viivästymiset; ajanjaksot, jolloin tutkimus on ollut keskeytyksissä, ja vanhentumisajat; tutkimuksen aikaiset eturistiriidat; ihmisoikeuksien ja perusvapauksien kunnioittaminen; tutkimuksen riippumattomuuteen kohdistuvat mahdolliset riskit. Lisäksi valvontakomitea arvioi yleisesti asiakirja-aineiston laatua sekä tapausten hallintajärjestelmän (CMS) ja paperikopioiden välistä johdonmukaisuutta.

Vaikka jokaisella tapauksella on omat piirteensä, yhteistä niille olivat perusteettomat viivästykset ja ajanjaksot, jolloin tutkimus oli selittämättömästä syystä keskeytyksissä. Eräät näistä tapauksista oli luokiteltu sisäisiksi tutkimuksiksi, mutta ne olivat itse asiassa rikosoikeudellista apua koskevia tapauksia. Näitä ja muita tapauksia, jotka oli luokiteltu oikein sisäisiksi tutkimuksiksi, pidettiin vireillä, vaikka tutkintatoimia ei ollut meneillään. Evaluointi- ja arviointijaksoja lukuun ottamatta OLAFin käsikirjassa ei ole asetettu selkeitä määräaikoja tutkimusten kestolle. Tämä puute johtaa oikeusvarmuuden heikkenemiseen ja vanhenemisaikojen mahdolliseen rikkomiseen ja muihin oikeudenmukaisuuden kannalta haitallisiin tekijöihin.

Valvontakomitea on huolestunut sellaisten tehokkaiden seurantamekanismien puutteesta, joiden avulla OLAF voisi välttää mainitut riskit. Valvontakomitea suhtautuu myönteisesti kahden neuvonantajan nimittämiseen OLAFin tutkimusten ja operatiivisen toiminnan linjoille, mutta heidän toimivaltuuksiaan ei ole määritelty selkeästi, ja koska selkeitä menettelysääntöjä ei ole, valvontakomitea pelkää, että tutkimusten lopputulokseen haitallisesti vaikuttavia tekijöitä on edelleen olemassa.

Kaikki OLAFin tutkimukset, jotka on käynnistetty yli neljä vuotta sitten, ovat tällä hetkellä esittelijöiden tutkittavina. Näitä tapauksia koskevat yleiset ja yksityiskohtaiset päätelmät tehdään seuraavien kuukausien aikana ja niistä laaditaan lausunto OLAFin pääjohtajalle.

OLAFin toimintaa valvoessaan valvontakomitea tutki tapausten hallintajärjestelmästä saatua, paperilla tai sähköisessä muodossa olevaa aineistoa. Valvontakomitea havaitsi, että OLAFin asiakirjojen indeksointi ja arkistointi ei ollut riittävän tarkkaa eikä järjestelmällistä. Valvontakomitea katsoo, että järjestelmällisyys on erittäin tärkeää, jotta voitaisiin välttää mahdolliset sekaannukset ja jatkuvuuden katkeaminen tapauksien käsittelyssä. Valvontakomitea katsoo myös, että ajan säästämiseksi tutkimuksen tekijän, joka pystyy lukemaan asiakirjoja niiden alkuperäisellä kielellä, olisi laadittava tapausta koskeva muistio ja tiivistelmä asiaseikoista jollain komission työkielellä.

II – 1.2 OLAFin pääjohtajan valvontakomitealle toimittamiin tietoihin perustuva säännöllinen valvonta (asetuksen (EY) N:o 1073/1999 11 artiklan 7 kohta)

II – 1.2.1 Yli yhdeksän kuukautta vireillä olleet tutkimukset

Valvontakomitea on edelleen tarkastellut OLAFin tutkijoiden laatimia kertomuksia, jotka koskevat yli yhdeksän kuukautta vireillä olleita tapauksia. Valvontakomitea tutki kaikki 141 tällaisia tutkimuksia koskevaa kertomusta vuoden 2007 tammikuun ja joulukuun välisenä aikana (78 prosenttia OLAFin siihen mennessä käynnistämistä tutkimuksista oli ollut vireillä yli yhdeksän kuukautta) kuukausi- ja alakohtaisesti, kiinnittäen erityisesti huomiota syihin, joiden vuoksi tapausta ei ollut saatettu päätökseen yhdeksän kuukauden kuluessa. Valvontakomitea pani merkille, että puolessa kyseisistä kertomuksista OLAF esitti syyksi sen, että vaikka tutkintatoimiin on myönnetty runsaasti resursseja, työmäärän vuoksi tarvitaan lisäaikaa.

Vuosien 2005–2007 toimintakertomuksessa valvontakomitea suositteli radikaaleja muutoksia kyseisissä kertomuksissa esitettäviin tietoihin. Muutoksilla pyritään mahdollistamaan yksityiskohtaisten tietojen saaminen tutkimusten huomattavien viivästysten syistä ja kiinnittämään huomiota mahdollisiin vanhentumisaikoihin. (8)

Valvontakomitea suositteli OLAFin pääjohtajalle, että yhdeksän kuukauden kertomusten tiivistelmää pitäisi muuttaa niin, että siihen sisällytetään uusia elementtejä, jotka mahdollistavat tutkimusten kulun tehokkaan arvioinnin. Tällaisia elementtejä ovat väärinkäytöksen oikeudellinen kuvaus, tutkinnan kohteena olevien tekojen tapahtumisaika, tutkimuksen vireillepanopäätöstä edeltävän arviointivaiheen kesto, tutkinnan kohteena olevien tekojen mahdolliset sanktiot tai oikeusseuraamukset ja tutkinnan kohteena olevien tekojen vanhentumisajat.

OLAFin pääjohtaja noudatti muodollisesti tätä valvontakomitean suositusta. B-linjan (Tutkimukset ja operatiivinen toiminta II) tutkimuksissa ja operatiivisissa yksiköissä kertomuksia muokattiin valvontakomitean pyytämien tietojen huomioimiseksi, mutta A-linjalla (Tutkimukset ja operatiivinen toiminta I) suositusta ei noudatettu. (9) Tämän vuoksi valvontakomitea havaitsi samoja ongelmia kuin edellisellä kertomuskaudella. ”Taktinen odottaminen” mainittiin usein syyksi siihen, että tutkimus oli edelleen vireillä. Valvontakomitea oli aikaisemmin suositellut, että tällaista ei enää esitettäisi syyksi asian pitämiselle vireillä, sillä se ei antanut selkeää kuvaa viivästymisen syistä. Lisäksi huomautettiin, että kolmasosassa tapauksia ei mainittu tutkimuksen arvioitua päättymisaikaa.

Valvontakomitea kiinnitti OLAFin pääjohtajan huomion mainittujen linjojen toisistaan poikkeaviin lähestymistapoihin. A-linjan yksiköt mukauttivat tiivistelmänsä valvontakomitean suositusten mukaisesti vasta tammikuussa 2008. Valvontakomitea tarkastelee myös näitä kertomuksia (54 kertomusta tammikuusta toukokuuhun vuonna 2008), ja niistä annetaan edellä mainittujen 141 kertomuksen kanssa lausunto OLAFin pääjohtajalle.

II – 1.2.2 Suositukset toimielimille

OLAFin pääjohtajan on ilmoitettava valvontakomitealle tapauksista, joissa jokin toimielin, elin tai virasto ei ole noudattanut OLAFin suosituksia. (10) Kertomuskaudella valvontakomitealle ilmoitettiin vain kahdesta tällaisesta tapauksesta, jotka komitea analysoi ja joista se keskusteli. Koska ilmoitettuja tapauksia oli näin vähän, valvontakomitea ei voinut tehdä yleisiä päätelmiä tai antaa suosituksia. Nämä tapaukset aiheuttavat kuitenkin huolta siitä, että OLAFin suorittama seuranta ei ole ollut tehoavaa eikä OLAF ole onnistunut ottamaan huomioon vanhenemisaikoja, vaikka samalla tarpeettoman hallinnollisen työn määrä on ollut suuri. Se, että ilmoitettuja tapauksia oli kertomuskaudella vain kaksi, on valvontakomitean mielestä huolestuttavaa, koska näyttää siltä, että järjestelmällinen raportointi puuttuu.

Valvontakomitea suosittelee, että OLAF ottaa käyttöön järjestelmällisen raportointijärjestelmän niitä tapauksia varten, joissa toimielin, elin tai virasto ei ole noudattanut OLAFin suosituksia oikeudellisen velvoitteen mukaisesti.

II – 1.2.3 Tapaukset, joissa tietoja on toimitettu kansallisille oikeusviranomaisille

Valvontakomitean tavoitteena on arvioida OLAFin tutkimuskertomusten laatua ja hyödyllisyyttä kansallisten oikeusviranomaisten kannalta. Lisäksi se arvioi, perustuvatko tutkimuspäätelmät pelkästään niihin seikkoihin, joilla on todistusarvoa sellaisissa jäsenvaltion oikeudenkäynneissä, joissa niiden käyttö on tarpeellista (11).

OLAFin pääjohtaja toimittaa valvontakomitealle säännöllisesti jäljennöksiä jäsenvaltioiden oikeusviranomaisille lähetetystä aineistosta. Kertomuskaudella valvontakomitea tutki 43 tällaista tapausta. Tapausten esittelystä valvontakomitean kokouksissa huolehtivat OLAFin oikeudellisen neuvonnan yksikön lakimiehet, jotka olivat toimittaneet aineiston edelleen oikeusviranomaisille. Valvontakomitea ja kyseisen yksikön edustajat keskustelevat alustavan analyysin perusteella avoimesti tutkimuksiin liittyvistä sisällöllisistä ja menettelykysymyksistä.

Valvontakomitea on kiinnittänyt erityistä huomiota rikkomusten luokitteluun ja niiden vanhenemisaikoihin. Lisäksi valvontakomitea tarkistaa, että tosiseikat on kuvattu selkeästi ja että ne ovat vastaanottajien ymmärrettävissä. Valvontakomitean jäsenet pyrkivät myös varmistamaan, että kertomukset voidaan hyväksyä todisteiksi jäsenvaltion oikeudenkäynnissä. Jos rikkomus muodostuu useaan jäsenvaltioon liittyvistä tekijöistä, valvontakomitea pyrkii määrittämään, minkä objektiivisten syiden perusteella OLAF on valinnut jäsenvaltion, jonka oikeusviranomaisten käsiteltäväksi asia on annettu.

Valvontakomitea on myös huomannut, että loppukertomukset on eräissä tapauksissa lähetetty kansallisille oikeusviranomaisille, vaikka tapaus on vanhentunut. Joissakin tapauksissa asiaa ei ole katsottu merkitykselliseksi eivätkä oikeusviranomaiset ole sen vuoksi panneet sitä vireille. Valvontakomitea katsoo, että tällainen tilanne voitaisiin välttää, jos oikeudellisen neuvonnan yksikön lakimies osallistuisi tutkimukseen jo aikaisemmassa vaiheessa. Tapauksissa, joissa OLAFin lakimiesten neuvot näyttävät olevan keskeisiä, heidän osallistumisasteensa ja osallistumisensa ajoitus eivät aina ole järjestelmällisiä.

On syytä huomata, että jäsenvaltion oikeusviranomaiset, joille OLAFin kertomukset toimitetaan, eivät ole velvollisia käynnistämään oikeusmenettelyä. (12) On kansallisten viranomaisten asia päättää siitä kyseisen jäsenvaltion lakien ja tarvittaessa omien kriminaalipoliittisten tavoitteidensa mukaisesti.

Tämän vuoksi ja kansallisille oikeusviranomaisille toimitettavien kertomusten selkeyttämiseksi olisi suositeltavaa, että kaikki kertomukset perustuisivat aina samaan etukäteen vahvistettuun malliin, jotta varmistettaisiin, että kertomuksessa ei ole puutteita ja että se sisältää kaikki asiaankuuluvat seikat ottaen huomioon kyseisen jäsenvaltion oikeudelliset vaatimukset ja kansalliset arviointisäännöt.

Valvontakomitea saa säännöllisesti tietoja OLAFilta myös tapauksista, joissa kansalliset viranomaiset, syyttäjäviranomaiset mukaan luettuina, eivät ole panneet asiaa vireille saatuaan sitä koskevat tiedot OLAFilta. Näin tapahtui kahdessa asiassa vuonna 2007 ja yhdessä vuonna 2008. Molemmissa tapauksissa kansalliset oikeusviranomaiset päättivät olla ryhtymättä lisätoimiin asian siirryttyä niille.

II – 1.3 Lähtökohtaisesti hylätyt tapaukset: saaduista tiedoista käy selvästi ja yksiselitteisesti ilmi, että tapaukset eivät kuulu OLAFin toimivallan piiriin

Valvontakomitea tutki edustavan otoksen eli 212 lähtökohtaisesti hylättyä tapausta (24 prosenttia kaikista vuosien 2003–2007 tapauksista), joissa OLAFin saamat tiedot eivät kuuluneet sen toimivallan piiriin eikä niitä sen vuoksi tarvinnut arvioida täysimääräisesti eikä muodollista tutkimusta tarvinnut aloittaa. (13) Analyysin tarkoituksena oli varmistaa, että OLAF soveltaa käsikirjan sääntöjä oikein, ja tutkia, mitä menettelyjä on nykyisin olemassa tämäntyyppisten tapausten käsittelemiseksi.

Valvontakomitea katsoi, että OLAF soveltaa nykyisiä sääntöjä asianmukaisesti ja että menettelyt ovat sellaisia, että OLAF voi niiden ansiosta saattaa kyseisenlaiset tapaukset nopeasti päätökseen ilman liiallista resurssien tarvetta. Valvontakomitea ei havainnut otoksessa tapauksia, joissa toisenlainen menettely tai täysimääräinen tutkimus olisi ollut suotavampi. Valvontakomitea huomauttaa kuitenkin, että nykyisen käytännön mukaan tutkijat arvioivat saatuja tietoja, mutta käsikirjan mukaan näiden tietojen käsittely on yksikönpäällikön vastuulla. Valvontakomitea suosittelee, että OLAF ottaa tämän huomioon tarkistaessaan toimintamenetelmien käsikirjaa.

II – 1.4 OLAFin suhtautuminen vähäisempiin tapauksiin: tapaukset, jotka muut elimet voivat käsitellä tyydyttävästi

Valvontakomitea on tietoinen siitä, että taloudellinen vaikutus ei ole aina tärkein tekijä päätettäessä, aloitetaanko tapauksen tutkinta. OLAFin on otettava huomioon myös muut tekijät, kuten tietojen poliittinen merkitys ja yhteisöjen maine sekä komission määrittämän, petoksia ja korruptiota koskevan nollatoleranssipolitiikan noudattaminen. Tämän ei kuitenkaan pidä tarkoittaa sitä, että OLAFin on käsiteltävä kaikenlaiset alustavat tiedot ja tutkittava kaikki tapaukset niiden taloudellisen vaikutuksen suuruudesta riippumatta.

Valvontakomitea on havainnut eräitä merkitykseltään vähäisiä tapauksia (esim. virkamiesten esittämät virheelliset menoilmoitukset, joissa on ollut kyse pienistä rahamääristä), jotka olisi heti voitu siirtää komission tutkinta- ja kurinpitotoimiston (IDOC) käsiteltäväksi. IDOC:lla on valtuudet tutkia tällaiset sisäiset tapaukset sekä ammatilliset väärinkäytökset. Valvontakomitean kokemuksen mukaan myös OLAF hyötyisi tiiviimmästä yhteistyöstä IDOC:n kanssa. Sen vuoksi on tärkeää, että OLAF panee IDOC:n kanssa tehdyn yhteistyöpöytäkirjan täytäntöön mahdollisimman pian. Tämä selventäisi sääntöjä siitä, mitkä tapaukset OLAFin olisi tutkittava ja mitkä taas olisi siirrettävä IDOC:lle, samoin kuin käytännön kysymyksiä, kuten asiakirjojen saatavuutta.

Valvontakomitea uskoo, että olisi hyödyllistä, jos OLAF laatisi sisäiset vähäisiä tapauksia koskevat toimintaperiaatteet, jotka olisivat OLAFin tutkintapolitiikan ja tavoitteiden mukaiset. Valvontakomitea katsoo, että OLAFin olisi mahdollisuuksien mukaan kohdennettava resurssit vakavampiin tapauksiin määrittelemänsä tutkimusstrategian mukaisesti. Sen olisi myös siirrettävä työtaakkaa ja henkilöstöresursseja pois sellaisten tapausten käsittelystä, joiden taloudellinen vaikutus on vähäinen.

II – 1.5 OLAFin toiminta petosten ennaltaehkäisyn alalla

Kertomuksen kattamalla kaudella OLAF esitteli valvontakomitealle säännöllisesti uusia petosten ja korruption ennaltaehkäisyyn liittyviä aloitteita. Valvontakomitea tukee periaatteessa OLAFin pyrkimyksiä petosten ja korruption ennaltaehkäisyn alalla, mutta se katsoo, että toiminnan olisi liityttävä läheisesti OLAFin tutkimuksiin ja operatiiviseen toimintaan. Valvontakomitea haluaa erityisesti tietää, miten OLAF voisi hyödyntää konkreettisten tutkimustulosten perusteella saatavaa kokemusta ja asiantuntemusta ratkaistessaan strategisia haasteita petosten- ja korruptiontorjunnan alalla asetuksen (EY) N:o 1073/1999 (14) mukaisesti.

Koska OLAFin tutkinta- ja ennalta ehkäisevien toimien resurssit ovat rajalliset, valvontakomitea suosittelee, että OLAF harkitsee kiireellisesti petosten ja korruption ennaltaehkäisytoimien asettamista selkeästi tärkeysjärjestykseen, jotta voimavaroja ei suunnata pois tutkimuksista. Valvontakomitea korostaa, että OLAFin on lisättävä huomattavasti tiedottamista, yhteistyötä ja koordinointia petosten ennaltaehkäisystä ja tutkintatoimista vastaavien eri linjojen ja yksiköiden välillä, jotta tutkimuksista saatuja kokemuksia voidaan hyödyntää OLAFin tätä alaa koskevissa aloitteissa. Tämä on tärkeää, jotta OLAFin toiminnasta saataisiin sellaista hyötyä, jota komission yksiköt odottavat.

II – 2 OLAFin tutkintatoimien hallinnointi

II – 2.1 OLAFin tutkimuksiin liittyvät menettelysäännöt

OLAF toimitti valvontakomitealle huhtikuussa 2007 toimintamenetelmien käsikirjan luonnoksen (lyhyt toisinto). Valvontakomitea katsoo, että OLAF tarvitsee tutkijoilleen selkeän ja käytännöllisen oppaan, joka on laadittu niin, että se toimii hyödyllisenä välineenä tutkimuksia tehtäessä. Siinä on selitettävä tutkimusten eri vaiheissa sovellettavat menettelyt, säännöt ja määräajat. Tämä OLAFin käsikirjaluonnos ei täyttänyt valvontakomitean odotuksia.

Tätä kirjoitettaessa OLAF viimeisteli uutta toimintamenetelmien käsikirjaa, ja valvontakomitea antaa sitä koskevan palautteensa ottaen huomioon edellä mainitut seikat.

II – 2.2 Tutkintatoimien hallinnointi

Toimikautensa alusta lähtien valvontakomitea on kiinnittänyt huomiota suoraan vaikutukseen, joka OLAFin hallinnolla, johdolla ja organisaatiolla on sen tutkintatoimien toteuttamiseen. (15) Valvontakomitea on varma, että näihin tehtävät parannukset lisäävät OLAFin tutkintatoimien tehokkuutta ja vaikuttavuutta, toisin sanoen parantavat viivästysten valvontaa ja tutkimusten laatua ja tehokkuutta. Valvontakomitea katsoo, että nykyisessä oikeudellisessa kehyksessä (16) annetaan OLAFin toimintojen organisointiin ja hallinnointiin liittyviä asioita koskeva päätösvalta yleisesti viraston johtajana toimivalle OLAFin pääjohtajalle.

Valvontakomitea huomauttaa, että parhaillaan toteutetaan monia tutkimusten hallinnoinnin parannustoimia. Valvontakomitea pitää B-linjan (Tutkimukset ja operatiivinen toiminta II) ja C-linjan (Operatiivinen ja politiikan tuki) johtajien sekä A- ja B-linjan neuvonantajien nimittämistä tervetulleena.

Valvontakomitea tapasi kertomuskauden lopulla A- ja B-linjan (17) johtajat keskustellakseen niiden toimialojen viimeisimmistä kehityssuuntauksista ja tulevaisuudensuunnitelmista. Valvontakomitea haluaisi luoda tiiviimmät ja avoimemmat suhteet OLAFin johtoon. Valvontakomitea tukee täysin OLAFin johtajia heidän pyrkimyksissään parantaa tutkimusten ohjausta ja valvontaa ja on halukas tarvittaessa auttamaan ja neuvomaan OLAFia.

Valvontakomitea suosittelee, että OLAFin johto määrittäisi selvemmin tutkintapolitiikan ja tutkimusten strategisen suunnittelun. Se lisäisi valvontakomitean mielestä myös avoimuutta ja auttaisi hallinnoimaan suurta tutkimusmäärää ja käytettävissä olevia resursseja mahdollisimman tehokkaasti.

Valvontakomitea kehottaa OLAFin johtoa myös selventämään hallinnointitavoitteita ja OLAFin perustehtäviä koskevia näkemyksiä. Valvontakomitea katsoo, että avoimuuden puute saattaa viivästyttää tapausten käsittelyä ja haitata OLAFin suositusten jatkotoimia jäsenvaltioissa. Kansallisille oikeusviranomaisille siirrettyjä tapauksia koskevista OLAFin esittelyistä ilmenee, että eräiden tapausten vanhentumisaika oli kulunut umpeen ennen kuin asia oli siirretty kyseisille oikeusviranomaisille, eivätkä nämä siksi käsitelleet niitä. Lisäksi yhdeksän kuukauden kertomuksia koskevasta valvontakomitean analyysistä (18) ilmenee, että monien asioiden käsittelyn viivästyminen (joka johtui siitä, että asia oli vähemmän tärkeä, resursseja ei ollut tarpeeksi tai turvauduttiin taktiseen odottamiseen) voitaisiin välttää paremmalla hallinnoinnilla ja suunnittelulla.

Valvontakomitea korostaa riittävän laadunvalvonnan mekanismien, viivästysten välttämisen, hyvin toimivan palautejärjestelmän ja tutkimusten evaluoinnin tärkeyttä. Jos OLAFilla olisi luotettavat valvontajärjestelmät ja -kriteerit, sen johdon olisi helpompi seurata toiminnan tuloksia ja havaita ongelmakohdat. Toisaalta järjestelmän olisi sallittava kokemuksiin ja suosituksiin perustuvat korjaavat toimenpiteet. Sisäinen avoimuus ja tiedotus ovat tärkeimmät keinot valvonta- ja palautejärjestelmien parantamisessa.

Valvontakomitea antoi OLAFin vuoden 2008 hallintosuunnitelmasta (AMP) lausunnon (19), jossa se teki useita hallintotavoitteita ja suoritusmittareita koskevia ehdotuksia. (20)

II – 2.3 OLAFin tutkintatoimiin liittyvä hallinto-organisaatio ja henkilöstöpolitiikka

Valvontakomitea katsoo, että OLAFin pääjohtajan olisi vastattava tehokkaan henkilöstöpolitiikan toteuttamisesta yhteisöjen henkilöstösääntöjen puitteissa, kuten komission päätöksessä (21) vuodelta 1999 säädetään. Lisäksi OLAFin pääjohtajan olisi käytettävä täysimääräisesti joustovaraa, jota hänellä nimittävänä viranomaisena on, ja varmistaa, että henkilöstön palkkaaminen, sisäiset siirrot ja tehtävistä poistaminen sujuvat moitteettomasti ja että OLAF saa toimintansa tehokkuuden edellyttämät virat ja määrärahat.

Valvontakomitea on tutkinut OLAFin vuoden 2009 alustavan talousarvioesityksen ja antanut lausunnon (22), jossa se erityisesti korosti henkilöstöpolitiikan mukauttamista tutkinnasta vastaavien yksiköiden tarpeisiin.

Valvontakomitea katsoo, että tämä voidaan saavuttaa kehittämällä henkilöstöstrategiaa niin, että henkilöstö voidaan kohdentaa todellisten tarpeiden ja sovittujen painopistealojen mukaan, sekä osoittamalla uusia resursseja tärkeimpiin tutkintatoimiin. Operatiiviseen ja muuhun kuin operatiiviseen työhön kohdennetut resurssit eivät tällä hetkellä ole tasapainossa. OLAFin ensisijaisena tavoitteena pitäisi olla nykyisten sisäisten resurssien parempi käyttö henkilöstömäärän lisäämisen sijaan.

Valvontakomitea katsoo, että olisi tärkeää perustaa jatkuva erikoiskoulutusohjelma tutkijoiden tietojen ja taitojen parantamiseksi erityisesti suhteessa yhteisön sääntöihin liittyvään rahoituksen toteutukseen.

OLAFin tutkijoiden riippumattomuus on olennaista. OLAFin henkilöstön väliaikaisuus on merkittävä kysymys vakauden, jatkuvuuden ja riippumattomuuden kannalta, sillä suuri osa nykyisestä tutkintahenkilöstöstä on väliaikaisia. Valvontakomitea suhtautuu myönteisesti vuosien 2007 ja 2008 kehitykseen, sillä väliaikaisia sopimuksia on jatkettu toistaiseksi ja avoimia kilpailuja koskevia ilmoituksia on julkaistu. Lisäksi valvontakomitea kehottaa OLAFia ylentämään väliaikaista henkilöstöään henkilöstösääntöjen ja pääjohtajan vuonna 2005 tekemän päätöksen (23) mukaisesti henkilöstön liikkuvuuden parantamiseksi. Käynnissä olevien ja suunniteltujen kilpailujen päätyttyä noudatettava rekrytointipolitiikka on samalla suunniteltava huolellisesti.

III SUHTEET OLAFIIN, EU:N TOIMIELIMIIN, OLAFIN KUMPPANEIHIN JA SIDOSRYHMIIN

III – 1 Suhteet OLAFiin

Toimikaudellaan valvontakomitea on antanut kahdeksan lausuntoa (24): kolme OLAFin alustavasta talousarvioesityksestä, yhden yhdeksän kuukauden kertomuksista, yhden lähtökohtaisesti hylätyistä tapauksista, yhden OLAFin ehdotetusta uudistuksesta (ja yhden täydentävän lausunnon) ja kaksi OLAFin tutkintatoimien hallinnointiin liittyvistä kysymyksistä. Valvontakomitea toteaa, että OLAF on useimmissa tapauksissa suostunut ottamaan valvontakomitean näkemykset huomioon ja aikoo toteuttaa ne täysimääräisesti.

Valvontakomitea kehottaa OLAFia toimittamaan säännöllisesti yksityiskohtaisempia tietoja siitä, kuinka se aikoo toteuttaa valvontakomitean suositukset, jotta komitea voi arvioida työnsä vaikutuksia. Valvontakomitea on vakuuttunut, että sen suositusten avulla OLAF voi parantaa toimintansa tehoa ja erityisesti eräitä seikkoja, jotka ovat keskeisiä OLAFin toiminnan riippumattomuuden ja tutkintatoimien moitteettoman hallinnoinnin kannalta.

Kertomuksen kattamalla ajanjaksolla valvontakomitea tapasi säännöllisesti OLAFin pääjohtajan, kaikki johtajat ja oikeudellisen neuvonnan yksikön lakimiehiä sekä muiden yksiköiden henkilöstöä, jotka keskustelivat työstään valvontakomitean kanssa. Valvontakomitea päätteli näiden keskustelujen perusteella, että myös OLAFin johto ja henkilöstö ovat huolissaan OLAFin tutkimusten luonteeseen ja erityisesti hallintoon ja henkilöstöresursseihin liittyvistä ongelmista, joita on esitelty edellä tässä kertomuksessa. OLAF on tietoinen siitä, että sen on kiireellisesti parannettava tutkintatoimien suunnittelua ja strategista hallinnointia, määritettävä operatiiviset painopistealat ja laadittava säännöt ja menettelyt tutkimuksia varten.

Valvontakomitea on korostanut tutkintakriteerien ja -painopisteiden tärkeyttä, jotta nykyisiä resursseja voidaan käyttää optimaalisesti. Valvontakomitea tukee OLAFin korkeimman johdon näkemystä siitä, että henkilöstömäärän lisääminen ei tällä hetkellä ole kiireellistä, vaan pikemminkin olemassa olevat resurssit on kohdennettava uudelleen ja henkilöstölle järjestettävä koulutusta painopisteen muuttamiseksi. Kaikki nämä toimenpiteet ja aloitteet edellyttävät kuitenkin OLAFin johdolta vahvaa sitoutumista ja johtamistaitoa.

Kertomuskauden aikana OLAF kutsui valvontakomitean puheenjohtajan ja esittelijät kolmeen OLAFin järjestämään konferenssiin, jotka olivat: petostentorjunnasta vastaavien syyttäjäviranomaisten konferenssi (Bryssel), Eurojustin ja OLAFin konferenssi korruptiosta (Bryssel) ja ISCTEn, ANUn ja OLAFin (25) konferenssi korruptiontorjunnasta (Portugali).

III – 2 Suhteet EU:n toimielimiin ja OLAFin kumppaneihin ja sidosryhmiin

Valvontakomitea piti tiiviisti yhteyttä EU:n toimielimiin ja OLAFin kumppaneihin ja sidosryhmiin. Se on sitoutunut vaihtamaan säännöllisesti näkemyksiä sellaisten elinten kanssa, jotka yhteisen edun mukaisesti torjuvat yhteisön taloudellisten etujen vastaisia petoksia, korruptiota ja lainvastaisia toimia.

Tämän vuoksi valvontakomitea tapasi kertomuskaudella komission varapuheenjohtajan Siim Kallasin, komission pääsihteerin Catherine Dayn, Euroopan parlamentin talousarvion valvontavaliokunnan (COCOBU) ja sen puheenjohtajan Herbert Böschin, COCOBUn koordinaattorit ja Ingeborg Grässlen, joka on COCOBUn esittelijä OLAFia ja valvontakomiteaa koskevissa asioissa, Euroopan unionin neuvoston pääsihteeristön oikeus- ja sisäasioiden johtajan Gilles de Kerchoven, Euroopan unionin neuvoston petostentorjuntatyöryhmän Slovenian puheenjohtajuuskaudella, Euroopan apulaistietosuojavaltuutetun Joaquín Bayo Delgadon ja Euroopan oikeusasiamiehen Nikiforos Diamandourosin.

Näiden keskustelujen perusteella valvontakomitea katsoi, että OLAFin toimintaa ymmärrettiin paremmin ja sen kanssa oli luotu tiiviimpi yhteistyösuhde koko komission tasolla, että sisäisten tutkimusten käsittelyn ja päättämisen viivästymisestä aiheutuvat seuraukset olivat yhteinen huolenaihe, että OLAFin toimintavalmiuksia arvostettaisiin suuresti oikeus- ja sisäasioiden puitteissa ja että OLAFin toimintaa olisi pohdittava ottaen huomioon Lissabonin sopimus ja Euroopan syyttäjänviraston toiminta. Espanjan valtionsyyttäjän kutsusta ja yhteistyössä hänen kanssaan valvontakomitea osallistui kansainväliseen seminaariin, jonka tarkoituksena oli yhdistää oikeusalalla toimivat elimet, keskustella Euroopan unionin taloudellisiin etuihin vaikuttavien rikkomusten torjunnan tulevista perusteista ja pohtia OLAFin roolia tässä uudessa rakenteessa.

Valvontakomitea tapasi myös Espanjan valtionsyyttäjän Candido Conde-Pumpidon ja Belgian liittovaltion syyttäjän Johan Delmullen. Tavoitteena oli arvioida OLAFin kansallisille oikeusviranomaisille lähettämien tutkintakertomusten laatua ja hyödyllisyyttä ja edistää tietojenvaihtoa OLAFin ja jäsenvaltioiden välillä sekä kannustaa kansallisia viranomaisia soveltamaan ennakoivasti velvollisuutta antaa tietoja OLAFille (26). Valvontakomitean tehtävänä on myös auttaa OLAFia parantamaan OLAFin ja jäsenvaltioiden välistä yhteistyötä, joka on olennaista OLAFin tutkimusten tuloksellisuuden varmistamiseksi. Keskusteluissa korostettiin, että syyttäjä- ja oikeusviranomaisten ja OLAFin välinen yhteistyö ja tietojenvaihto sujuvat hyvin. OLAFin oikeudellisen neuvonnan yksikön lakimiesten asema on keskeinen kansallisten oikeusviranomaisten kanssa tehtävän yhteistyön ja yhteydenpidon kannalta.

Espanjan valtionsyyttäjänviraston ja OLAFin välinen yhteistyöjärjestely allekirjoitettiin tammikuussa 2008 edellä mainitun kansainvälisen seminaarin jälkeen. Valvontakomitea kehottaa OLAFia vahvistamaan suhteita kansallisiin viranomaisiin, sillä OLAFin toiminnan konkreettiset tulokset riippuvat myös jäsenvaltioiden panoksesta tutkimuksen ja seurantavaiheiden aikana.

Keskusteluissaan Euroopan apulaistietosuojavaltuutetun Joaquín Bayo Delgadon kanssa valvontakomitea korosti, että OLAFin tietojen jatkuva saatavuus oli keskeistä sen työn kannalta, jotta valvontakomitea pystyy täyttämään lakisääteisen valvontavelvollisuutensa ja varmistamaan samalla, että henkilötietojen suojaa ja luottamuksellisuutta koskevia säännöksiä noudatetaan. Euroopan tietosuojavaltuutettu julkaisi heinäkuussa 2007 lausunnon, (27) jossa hän päätteli, että ei ole syytä uskoa, että yksilöiden suojelusta yhteisöjen toimielinten ja elinten suorittamassa henkilötietojen käsittelyssä ja näiden tietojen vapaasta liikkuvuudesta 18 päivänä joulukuuta 2000 annetun Euroopan parlamentin ja neuvoston asetuksen (EY) N:o 45/2001 (28) säännöksiä rikotaan, sillä edellytyksellä, että lausunnossa esitetyt huomiot otetaan täysimääräisesti huomioon. Valvontakomitea yhtyi Euroopan tietosuojavaltuutetun tekemiin suosituksiin ja on täysin sitoutunut panemaan ne täytäntöön.

PÄÄTELMÄT JA SUOSITUKSET

I Valvontakomitean päätehtävänä on valvoa säännöllisesti OLAFin tutkintatoimia tutkimusten aloittamisen ja toteuttamisen ja tapauksia koskevien kertomusten laadinnan riippumattomuuden varmistamiseksi. Tämä järjestely on olennainen varmistettaessa, että OLAFin tutkimukset ovat alusta lähtien riippumattomia, ja valvontakomitea on sitoutunut tähän tavoitteeseen.

II Valvontakomitea on huolestunut eräiden tutkimusten pitkittymisestä, ja se on tarkastellut kaikkia niitä OLAFin A-linjan (Tutkimukset ja operatiivinen toiminta I) tutkimuksia, jotka ovat kesken neljän vuoden kuluttua niiden aloittamisesta. Valvontakomitea on tarkastellut 26:ta tutkimusta puuttumatta niiden toteuttamiseen ja havainnut, että tutkinnassa on ollut selittämättömiä keskeytyksiä ja että tapauksia on luokiteltu virheellisesti. Valvontakomitea kehottaa OLAFia ottamaan käyttöön tiukat valvontajärjestelyt eturistiriitojen välttämiseksi tutkimuksen aikana.

III Valvontakomitea on analysoinut kaikki yli yhdeksän kuukautta vireillä olleita tutkimuksia koskevat kertomukset (yhteensä 195). Parhaillaan tarkastellaan viivästysten syitä ja tutkimusten loppuun saattamisen arvioitua aikaa. Valvontakomitea jatkaa tämän kysymyksen käsittelyä OLAFin kanssa.

IV Valvontakomitea suosittelee, että OLAFin oikeudellisen neuvonnan yksikön lakimiehet osallistuisivat tutkimuksiin jo huomattavasti varhaisemmassa vaiheessa, jotta vanhentumisajat voitaisiin ottaa huomioon ja varmistaa, että kansallisille oikeusviranomaisille siirrettävät tutkimukset hyväksytään todisteiksi jäsenvaltioissa.

V Valvontakomitea on tyytyväinen tutkimaansa 212:sta lähtökohtaisesti hylätystä tapauksesta koostuvaan otokseen ja katsoo, että OLAF on voinut nykyisen menettelyn ansiosta päättää nopeasti ja tehokkaasti sellaisten tietojen käsittelyn, jotka eivät kuulu sen toimivaltaan. Valvontakomitea suosittelee kuitenkin, että OLAFin käsikirjan teksti olisi tältä osin yhdenmukainen OLAFin nykyisen käytännön kanssa.

VI Valvontakomitea katsoo, että OLAFin ei tarvitse käsitellä kaikentyyppisiä tietoja ja kaikkia tapauksia, jos niiden taloudellinen vaikutus on vähäinen. Se suosittelee, että OLAF laatisi ohjeet sellaisten väärinkäyttötapausten käsittelylle, joiden taloudellinen vaikutus on vähäinen, ja arvioisi, mitkä asiat voitaisiin siirtää IDOC:n käsiteltäväksi. Lisäksi valvontakomitea kehottaa OLAFia panemaan täytäntöön IDOC:n kanssa tehdyn yhteistyöpöytäkirjan tapauksia koskevan työnjaon selventämiseksi.

VII Valvontakomitea on vastaanottanut ja arvioinut kaksi OLAFin raportoimaa tapausta, joissa toimielin ei ollut noudattanut OLAFin suosituksia. Valvontakomitea suosittelee, että OLAF seuraa säännöllisesti kaikkia tällaisia tapauksia ja raportoi niistä järjestelmällisesti valvontakomitealle. Tämä parantaisi OLAFin seurantatoimien vaikuttavuutta.

VIII Valvontakomitea suosittelee, että OLAF tarkistaa kuukausittaisten tilastokertomusten sisältöä ja muotoa, koska tietoja ei tällä hetkellä tulkita eikä niitä ole liitetty minkäänlaiseen laadunarviointiin eikä valvontakomitea voi varmistaa niitä.

IX Valvontakomitea on tarkastellut OLAFin hallinnon vaikutusta sen tutkintatoimiin ja tukee toimenpiteitä, joiden tarkoituksena on parantaa tutkimusten hallinnointia ja erityisesti niiden suunnittelua, ohjausta ja valvontaa. Valvontakomitea suosittelee, että OLAF painottaa operatiivisten toimien hallinnointia, strategista suunnittelua ja ohjausta sekä palautejärjestelmiä. Valvontakomitea suosittelee ennen kaikkea, että OLAF määrittelee paremmin tutkintapolitiikkansa ja selventää hallinnon tavoitteita ja näkemyksiä toimintansa tarkoituksen ja tulostekijöiden suhteen. OLAFin johdon ja johtajien vahva sitoutuminen on harmonisen ja tuottoisan työympäristön edellytys.

X Valvontakomitea suosittelee, että OLAF laatii henkilöstöresurssistrategian ja ensisijaisena tavoitteenaan kohdistaa lisää pätevimpiä henkilöstöresursseja operatiiviseen työhön, joka muodostaa OLAFin ydintoiminnan. Ei ole selvää, onko sille vankkaa oikeusperustaa, että OLAF hoitaa eräitä ydintoimintojen ulkopuolisia tehtäviä, kuten yhteisön meno-ohjelmien seuranta ja hallinnointi. Valvontakomitea suosittelee, että OLAFin johto ryhtyy toimiin (nykyisin) operatiiviseen työhön kohdennettujen resurssien ja muuhun (kuin operatiiviseen) työhön kohdennettujen resurssien välisen epätasapainon korjaamiseksi ja tarjoaa tutkijoilleen jatkuvasti koulutusta.

XI Valvontakomitea suosittelee, että OLAF työskentelee komission hallinnon kanssa optimoidakseen oman henkilöstöpolitiikkansa toteutuksen. Valvontakomitea suhtautuu myönteisesti OLAFin väliaikaista henkilöstöä koskevan tilanteen positiiviseen kehitykseen ja suosittelee, että OLAF ylentää väliaikaista henkilöstöä henkilöstösääntöjen mukaisesti.

XII Valvontakomitea suosittelee, että OLAFin petosten ja korruption ennaltaehkäisytoimet keskitettäisiin niin, että tutkimusten perusteella saatua asiantuntemusta ja osaamista voidaan hyödyntää kaikissa komission yksiköissä. Valvontakomitea suosittelee, että OLAF parantaa sisäistä koordinointia ja varmistaa, että tätä alaa koskevia tietoja vaihdetaan säännöllisesti eri linjojen välillä.

XIII Valvontakomitea katsoo, että kaikki edellä esitetyt suositukset olisi otettava asianmukaisesti huomioon uudessa toimintakäsikirjassa, joka on olennainen väline tutkimusten toteuttamisessa. Valvontakomitea uskoo lujasti, että sellaisen toimintakäsikirjan käyttöönotto, jossa on esitetty selvästi toimintaan liittyvät menettelyt ja määräajat, antaa OLAFin tutkimustoimille johdonmukaiset puitteet ja vahvistaa sen riippumattomuutta. Valvontakomitea on sitoutunut osallistumaan rakentavasti toimintakäsikirjan laadintaan.

XIV Jotta voidaan välttää vaikeudet valvontakomitean sihteeristön tarvitsemien resurssien hankinnassa, valvontakomitea suosittelee, että OLAFin henkilöstötaulukossa osoitetaan virkoja sihteeristöä varten. Valvontakomitean sihteeristön virkanimitysten on tapahduttava komitean nimenomaisella suostumuksella, jotta komitean täysi riippumattomuus tehtäviensä suorittamisessa on taattu.

(1) Ensimmäinen toimintakertomus joulukuusta 2005 toukokuuhun 2007 (EUVL C 123, 20.5.2008, s. 1).

(2) Ks. liite 1.

(3) OLAFin valvontakomitean työjärjestyksen 8 artikla (EUVL L 33, 7.2.2007, s. 7).

(4) Valvontakomitea hyväksyi työjärjestyksen elokuussa 2006 ja se julkaistiin helmikuussa 2007 (OLAFin valvontakomitean työjärjestys (EUVL L 33, 7.2.2007, s. 7)).

(5) OLAF käynnisti kahdesta vapaasta sihteeristön virasta sisäisen haun kesäkuussa 2006. Yksi sihteeristön jäsen nimitettiin tammikuussa 2007 ja toinen heinäkuussa 2007.

(6) Ks. liite 5.

(7) OLAFin seitsemäs toimintakertomus 2006.

(8) Suositus III, valvontakomitean toimintakertomus joulukuu 2005 – toukokuu 2007 ja valvontakomitean lausunto nro 1/2007 (liite 4).

(9) B-linja (4 yksikköä): Maatalous; Tulli I; Tulli II; Rakennetoimet. A-linja (4 yksikköä): EU:n toimielimiä koskevat sisäiset tutkimukset; EU:n elimiä ja virastoja koskevat sisäiset ja ulkoiset tutkimukset; Suorat menot ja ulkoinen apu; Ulkoinen apu.

(10) Asetuksen (EY) N:o 1073/1999 11 artiklan 7 kohta.

(11) Asetuksen (EY) N:o 1073/1999 johdanto-osan 10 kappale ja 9 artiklan 2 kohta.

(12) Ks. myös asia T-193/04, HMT v. komissio, tuomio 4.10.2006, 69 kohta.

(13) OLAFin käsikirja, 25.2.2005, osa 3.3.3.1, s. 76.

(14) Asetuksen (EY) N:o 1073/1999 1 artiklan 2 kohta.

(15) Ks. 17.10.2007 päivätyn ensimmäisen toimintakertomuksen päätelmät (EUVL C 123, 20.5.2008, s. 1) ja kertomukseen sisältyvä valvontakomitean lausunto nro 1/2007 yli yhdeksän kuukautta vireillä olleita tutkimuksia koskevista OLAFin kertomuksista.

(16) Asetuksen (EY) N:o 1073/1999 12 artikla ja komission päätöksen 1999/352/EY, EHTY, Euratom 5 artikla.

(17) A-linja (4 yksikköä): EU:n toimielimiä koskevat sisäiset tutkimukset; EU:n elimiä ja virastoja koskevat sisäiset ja ulkoiset tutkimukset; Suorat menot ja ulkoinen apu; Ulkoinen apu. B-linja (4 yksikköä): Maatalous; Tulli I; Tulli II; Rakennetoimet.

(18) Valvontakomitean lausunto nro 1/2007 yli yhdeksän kuukautta vireillä olleita tutkimuksia koskevista OLAFin kertomuksista.

(19) Ks. liite 4.

(20) Ks. liite 4.

(21) Komission päätös 1999/352/EY, EHTY, Euratom, tehty 28.4.1999, 6 artikla (EYVL L 136, 31.5.1999, s. 20).

(22) Ks. liite 5.

(23) Väliaikaisen henkilöstön palkkaamista ja käyttöä koskevasta uudesta politiikasta OLAFin pääjohtajan tekemän päätöksen 1 artiklan mukaan väliaikainen henkilöstö voidaan nostaa kerran seuraavaan ura-alueen/tehtäväryhmän palkkaluokkaan pääjohtajan päätöksellä yhteiskomitean kuulemisen jälkeen.

(24) Ks. liite 2, jossa on luettelo lausunnoista, jotka valvontakomitea on antanut 1. joulukuuta 2006 ja 31. toukokuuta 2008 välisenä aikana.

(25) Instituto Superior de Ciências do Trabalho e da Empresa / Australian National University / OLAF.

(26) Asetuksen (EY) N:o 1073/1999 7 artikla.

(27) Euroopan tietosuojavaltuutetun lausunto Euroopan petostentorjuntaviraston (OLAF) tietosuojasta vastaavan virkamiehen ennakkotarkastusta varten toimittamasta ilmoituksesta, joka koskee tutkintatoimien toteuttamisen säännöllistä valvontaa. Asia 2007-0073, 19. heinäkuuta 2007.

(28) EYVL L 8, 12.1.2001, s. 1.

LIITE 1 VALVONTAKOMITEAN KOKOUSKALENTERI 2007 Kuukausi Kokouspäivät KESÄKUU tiistai 19.6. ja keskiviikko 20.6. HEINÄKUU maanantai 9.7. ja tiistai 10.7. SYYSKUU tiistai 18.9. ja keskiviikko 19.9. LOKAKUU tiistai 16.10. ja keskiviikko 17.10. MARRASKUU maanantai 26.11. ja tiistai 27.11. JOULUKUU tiistai 11.12. ja keskiviikko 12.12. 2008 Kuukausi Kokouspäivät TAMMIKUU keskiviikko 23.1. HELMIKUU tiistai 26.2. ja keskiviikko 27.2. HUHTIKUU tiistai 1.4. ja keskiviikko 2.4. maanantai 28.4. ja tiistai 29.4. TOUKOKUU tiistai 27.5. ja keskiviikko 28.5.

LIITE 2 VALVONTAKOMITEAN 1. JOULUKUUTA 2006 – 31. TOUKOKUUTA 2008 ANTAMAT LAUSUNNOT 2006 Lausunto nro 1/2006 ”Petostentorjuntaviraston alustava talousarvioesitys vuodeksi 2007” Lausunto nro 2/2006 Euroopan petostentorjuntaviraston (OLAF) tutkimuksista annetun asetuksen (EY) N:o 1073/1999 uudistamisesta Täydentävä lausunto Euroopan petostentorjuntaviraston (OLAF) tutkimuksista annetun asetuksen (EY) N:o 1073/1999 uudistamisesta Lausunto nro 3/2006 ”OLAFin suoritusmittarit” 2007 Lausunto nro 1/2007 ”OLAFin kertomukset tutkimuksista, jotka ovat olleet vireillä yli yhdeksän kuukautta” Lausunto nro 2/2007 ”Petostentorjuntaviraston alustava talousarvioesitys vuodeksi 2008” 2008 Lausunto nro 1/2008 lähtökohtaisesti hylätyistä tapauksista Lausunto nro 2/2008 OLAFin vuoden 2008 hallintosuunnitelmasta Lausunto nro 3/2008 ”Petostentorjuntaviraston alustava talousarvioesitys vuodeksi 2009”

LIITE 3 Bryssel 28. maaliskuuta 2008 1. Euroopan petostentorjuntaviraston (OLAF) valvontakomitea päätti 18.–19. syyskuuta 2007 järjestetyssä istunnossaan selvittää, kuinka OLAF käsittelee ilmeisen perusteettomia syytöksiä (lähtökohtaisesti hylätyt tapaukset). 2. Pystyäkseen keskittymään paremmin tärkeämpiin tapauksiin OLAF otti vuonna 2004 käyttöön yksinkertaistetun menettelyn niin kutsutuissa lähtökohtaisesti hylätyissä tapauksissa. Tämä menettely koskee kaikkia tapauksia, joissa kaikki käytettävissä olevat tiedot yksiselitteisesti osoittavat, ettei OLAFilla missään tapauksessa ole asiassa toimivaltaa (1) (esimerkiksi kolmannen maan kansalaisen valitus siitä, että paikalliset veroviranomaiset soveltavat häneen virheellistä verotuskohtelua). Tämän menettelyn ansiosta OLAFin ei tarvitse käynnistää virallista menettelyä, suorittaa arviointia ja pian tämän jälkeen päättää menettelyä. 3. Vuosina 2003–2007 OLAF on käsitellyt 894 tapausta lähtökohtaisesti hylättyinä tapauksina. OLAFin valvontakomitea valitsi 212 lähtökohtaisesti hylättyä tapausta edustavaan satunnaisotokseen. Valinnassa kiinnitettiin kuitenkin huomiota siihen, että OLAFin kaikki linjat ja tiedusteluosastot olivat edustettuina. On syytä huomata, että vain harvat lähtökohtaisesti hylätyt tapaukset koskevat tullimaksuja, savukkeita ja arvonlisäveromaksuja. Selvitettyään useita henkilötietojen suojaan liittyviä kysymyksiä OLAF antoi valvontakomitealle rajoittamattoman pääsyn otoksen kaikkien tapausten tietoihin. 4. Tutkimuksen tuloksista voidaan esittää seuraava yhteenveto. 4.1 Periaatteessa OLAF soveltaa lähtökohtaisesti hylättyjä tapauksia koskevia sääntöjä oikein. Menettelyä sovelletaan oikein etenkin seuraavanlaisissa tapauksissa, joita OLAF saa usein käsiteltäväkseen: — nimettömät ilmoitukset, — häiriköiden tekemät ilmoitukset, — yksityishenkilöiden välisiä oikeusriitoja koskevat ilmoitukset, — sellaisia kansallisia ohjelmia koskevat ilmoitukset, joihin ei liity unionin rahoitusta, — yhteisön politiikan tai ohjelman toteuttamista koskevat ilmoitukset. Tällaisia tapauksia esiintyy usein yhteisen maatalous- ja rakennepolitiikan alalla. Näissä tapauksissa OLAFin on määritettävä, mistä hankkeesta on kyse, ja selvitettävä asiaa tarkemmin asianomaisten kansallisten viranomaisten, maatalouden ja maaseudun kehittämisen pääosaston tai aluepolitiikan pääosaston kanssa. Jos epäilyksille ei ole riittäviä perusteita, tapaukset katsotaan lähtökohtaisesti hylätyiksi tapauksiksi ja niihin liittyvät menettelyt päätetään. OLAF voisi myös hylätä tällaiset tapaukset ja lopettaa niiden käsittelyn. Lähtökohtaisesti hylättyjä tapauksia koskevan menettelyn etuna on kuitenkin se, ettei OLAFin ohjauskomitean tarvitse arvioida eikä käsitellä tällaisia tapauksia. Menettely siis yksinkertaistaa käsittelyä huomattavasti, mutta johtaa samaan lopputulokseen eli menettelyn päättämiseen. — komission tutkinta- ja kurinpitoelimen (IDOC) ilmoitukset OLAFille virkavirhe-epäilyistä. Tällöin IDOC kysyy OLAFilta, haluaako se ottaa tapauksen käsiteltäväkseen. Jos OLAF kieltäytyy, tapaus katsotaan lähtökohtaisesti hylätyksi tapaukseksi ja sen käsittely lopetetaan. Lähtökohtaisesti hylättyjä tapauksia koskevan menettelyn ansiosta OLAF voi saattaa toimivaltansa ulkopuoliset tapaukset päätökseen lyhyessä ajassa ilman suuria hallintokustannuksia. 4.2 Joskus lähtökohtaisesti hylättyjä tapauksia koskevaa menettelyä käytetään myös muissa kuin OLAFin käsikirjassa määritellyissä tapauksissa. Seuraavassa on tästä kaksi esimerkkiä: — Nimetön soittaja soittaa OLAFin ilmaisnumeroon, ilmoittaa oletetuista säännönvastaisuuksista EU:lta saatujen varojen käytössä ja jättää puhelinnumeronsa. OLAF yrittää useaan kertaan saada soittajalta lisätietoja, mutta tämä osoittautuu mahdottomaksi: Numero ei ole käytössä, tai soittajaa ei koskaan tavoiteta. Tällaisissa tapauksissa Euroopan yhteisöjen tuomioistuimen oikeuskäytännön mukaisia, tutkimuksen käynnistämiseen vaadittavia ”riittävän vakavia epäilyksiä” ei voida osoittaa todeksi. Tämän vuoksi OLAF perustellusti päättää menettelyn. — Joissakin tapauksissa OLAF ensin selvittää asiaa ja päättää sitten menettelyn, jos selvityksen tulosten perusteella kyseessä on lähtökohtaisesti hylätty tapaus. Tästä käytännöstä on se etu, ettei OLAF ennenaikaisesti katso tapausta lähtökohtaisesti hylätyksi tapaukseksi ja päätä menettelyä vaan selvittää tapauksen taustat ja vasta sitten päättää menettelyn. — OLAF ei ole missään tutkitussa tapauksessa käyttänyt lähtökohtaisesti hylättyjä tapauksia koskevaa menettelyä haudatakseen täydellistä selvitystä vaativia tapauksia. Tiivistelmä Edustavasta otoksesta käy ilmi, että lähtökohtaisesti hylättyjä tapauksia koskevan menettelyn ansiosta OLAF voi saattaa toimivaltansa ulkopuoliset tapaukset päätökseen lyhyemmässä ajassa ilman suuria hallintokustannuksia. OLAF soveltaa tätä menettelyä harkitusti. Valvontakomitea ei löytänyt otantatutkimuksessa yhtään tapausta, joka olisi edellyttänyt muuta menettelyä tai täydellistä selvitystä. (1) OLAFin käsikirja, s. 76: ”Lähtökohtaisesti hylätyt tapaukset”: Jos vastaanotetut tiedot eivät selvästi ja yksiselitteisesti kuulu OLAFin toimivaltaan, vastuullinen yksikönpäällikkö voi ehdottaa, ettei tietoja toimiteta arvioitaviksi. Yksikönpäällikön on täytettävä lähtökohtaisesti hylättyjä tapauksia koskeva lomake (liite 2, lomake 19), joka B-linjan johtajan on vahvistettava allekirjoituksellaan. Tämän jälkeen lomake ja alkuperäiset tiedot palautetaan arkistoitaviksi. Tapauksesta luodaan CMS-rekisteri, mutta se näkyy CMS-rekisterissä loppuun käsiteltynä.

LIITE 4 Bryssel 26. helmikuuta 2008 OLAFin vuoden 2008 hallintosuunnitelma lähetettiin tammikuussa valvontakomitealle, joka käsitteli sitä kokouksissaan tammi- ja helmikuussa 2008. Erityistä huomiota kiinnitettiin OLAFin tutkintatoimintaan. Valvontakomitea on tyytyväinen selkeisiin tavoitteisiin ja suoritusta mittaaviin indikaattoreihin (tulosindikaattorit ja -tavoitteet) ja toivoo, että niiden avulla voidaan parantaa tehokkuutta, avoimuutta ja vastuuvelvollisuutta kaikissa OLAFin operaatioissa. Valvontakomitea toteaa, että verrattuna vuoteen 2007 OLAF oli muuttanut yleistä strategista ja operatiivista tavoitettaan, joka on nyt ”petosten vähentäminen” entisen ”nollatoleranssin” sijaan. Koska kyseessä on suuri strateginen muutos, olisi täsmennettävä ”petosten vähimmäismäärä”, jotta voidaan asettaa välitavoitteita ja arvioida sitä, saavutetaanko yleistavoite toteutettujen toimien avulla. Kun otetaan huomioon, että OLAFilla on hyvin rajalliset resurssit, valvontakomitea katsoo, että yleisen hallintotavoitteen kohteena olisi oltava vakavammat (toisin sanoen taloudelliselta vaikutukseltaan suuremmat) petostapaukset. Näin OLAFin maine kasvaisi, ja samalla varmistettaisiin, että yhteisön varoja käytetään mahdollisimman tehokkaasti. Vuotuisessa hallintosuunnitelmassa ei ole tällaista mainintaa. Valvontakomitea ottaa huomioon neljään erityistavoitteeseen liittyvät tulosindikaattorit ja -tavoitteet mutta epäilee, ettei ole realistista pyrkiä määrittämään ennalta sellaisten päätökseen saatettavien tapausten lukumäärää, joille suositetaan kurinpidollisia jatkotoimia, sillä tutkimusten tuloksia on vaikea arvioida varhaisessa vaiheessa. Lisäksi on vaikea hahmottaa, miten tätä tavoitetta sovellettaisiin yhä kasvavaan määrään avunanto-, valvonta- ja koordinointitapauksia, joissa OLAF ei ole johtavassa asemassa. Valvontakomitea kyseenalaistaa indikaattorin ”OLAFin suosituksiin perustuvien oikeudellisten ja kurinpidollisten menettelyjen lukumäärän lisääminen” arvon, koska sen saavuttaminen ei ole OLAFin toimivaltuuksien rajoissa. Vuoden 2006 hallintosuunnitelman väliarvioinnista käy ilmi, että OLAF ei nykyisin saa yhtenäisiä ja luotettavia tietoja jäsenvaltioiden oikeusviranomaisilta OLAFin suosittelemista jatkotoimista. Valvontakomitea ehdottaakin, että käyttökelpoisempi tavoite voisi olla tiedonkulun lisääminen OLAFin ja jäsenvaltioiden asianomaisten viranomaisten välillä. Tässä yhteydessä valvontakomitea myös toivoo, että oikeusperusta sekä eri seurantatoimiin kuuluvat tehtävät ja vastuualueet määriteltäisiin tarkemmin mahdollisimman nopeasti ja otettaisiin huomioon vuotuisessa hallintosuunnitelmassa. Kokoontuessaan kesäkuussa 2007 OLAFin edustajien kanssa valvontakomitea totesi muun muassa, että OLAFilla ei ole oikeusperustaa toteuttaa taloudellisia jatkotoimia komission puolesta. Ennen kuin vuotuiseen hallintosuunnitelmaan sisällytetään tavoitteita, joilla on taloudellisia vaikutuksia, olisi määriteltävä johdonmukainen toimintalinja ja suuntaviivat erityyppisten tapausten taloudellisten vaikutusten arvioimiseksi. Valvontakomitea on ymmärtänyt, että nykyisin kaksi tutkinnasta vastaavaa linjaa ja eri yksiköt käyttävät erilaisia laskentamenetelmiä taloudellisten vaikutusten arvioimisessa. Kun suuntaviivat saadaan määriteltyä, ne olisi liitettävä vähimmäistason toimintalinjan täytäntöönpanostrategiaan ja niiden avulla olisi pyrittävä käytettävissä olevien resurssien hyödyntämiseen mahdollisimman kustannustehokkaalla tavalla. Vuotuisessa hallintosuunnitelmassa todetaan, että OLAFin tutkimukset on suoritettava kohtuullisessa ajassa, joka on keskimäärin 24 kuukautta (tulosindikaattori 2.1). Valvontakomitea toteaa, että OLAFin toimintakertomusten mukaan tähän tavoitteeseen ei ole päästy viimeisten kolmen vuoden aikana. Vuosina 2005–2007 tutkimusten keskimääräinen kesto oli 24–28 kuukautta. Mainittu tavoite on kuitenkin säilytetty uusimmassa vuotuisessa hallintosuunnitelmassa. Valvontakomitea tiedusteleekin, onko tavoite realistisesti toteutettavissa vai olisiko toteutettava tehokkaampia hallintotoimenpiteitä sen saavuttamiseksi. Käsiteltyjen tapausten määrän (tulosindikaattori 2.2) olisi oltava lähellä yhtä, mihin on aikaisemmin päästy, jos se on laskettu kalenterivuoden aikana aloitettujen uusien tapausten perusteella. Valvontakomitea haluaisi kuitenkin tietää, millaisia toimenpiteitä OLAFin johto aikoo toteuttaa selvittääkseen käsiteltävänä olevat tapaukset (noin 400 tapausta joulukuussa 2007), sillä mainittuun tavoitteeseen pääseminen ei vähennä tapausten määrää. Tukitoimenpiteistä (tavoitteet 3 ja 4) valvontakomitea on sitä mieltä, että eräät tavoitteet ilmaistaan liian yleisesti, minkä vuoksi niiden saavuttamista on vaikea mitata. Esimerkkeinä voidaan mainita muun muassa ”tiiviimmät suhteet ja yhteistyö Europolin ja Eurojustin kanssa”, ”yhteysverkosto kaikkien asianosaisten kumppaneiden kanssa”, ”OLAF arvostettuna kumppanina, jolta pyydetään apua ja tukea”, sekä ”OLAFin operatiivisesta toiminnasta saadun kokemuksen hyödyntäminen tehokkaasti ja OLAFin tutkimustulosten hyödyntäminen tehokkaasti petosten ja sääntöjenvastaisuuksien torjumisessa”. Lopuksi valvontakomitea toivoo, että OLAFin vuotuisessa hallintosuunnitelmassa mainitaan, miten valvontakomitean esittämät suositukset pannaan täytäntöön.